United Brotherhood

United Brotherhood on suomalainen rikollisjärjestö, joka hankkii rahansa kiristyksellä, talousrikoksilla ja huumekaupalla. Järjestö on noussut otsikoihin myös mm. väkivalta- ja ampuma-aserikoksista.  Lisäksi järjestö on yksi Suomen suurimmista liivijengeistä. Järjestö syntyi vuonna 2010 kolmen pienemmän järjestön liittouduttua. United Brotherhoodissa on hieman yli 100 jäsentä.  Järjestöä johtavaan neuvostoon kuuluu muun muassa paljon julkisuutta saaneista murhista tuomittuja rikollisia. Jengin kaikki jäsenet ovat miehiä. Järjestön keskuspaikkakunta on Helsinki, mutta se toimii monissa muissa kaupungeissa. Vuonna 2019 viranomaiset katsoivat United Brotherhoodin hallitsevan useimpien suljettujen vankiloiden huumekauppaa, uhkailevan, kiristävän ja painostavan muita vankeja. KRP:n mukaan jengin vankiloissa aiheuttama tilanne on vakava.

Synty

Ryhmittymän muodostumisesta alkoi näkyä merkkejä talvella 2009. Sittemmin toverikunnaksi luonnehdittu ryhmä liikkui yhteisellä bussilla jengien juhlissa ja hankki kerhotilat Vantaan Pähkinärinteestä. Pähkinärinteen kerhotiloissa oli sauna-, baari-, ja oleskelutilat. Tiloissa tapahtui kaksi paloittelusurmaa ja raaka raiskaus. Kaksi United Brotherhood -rikollisjengiin kuuluvaa sai syytteet murhasta. Kolmas juttuun liittyvä mies sai syytteen rikoksentekijöiden suojelemisesta. Syytetyt kiistävät syytteet murhista.
United Brotherhood perustettiin vuonna 2010 M.O.R.E.-, Rogues Gallery- ja Natural Born Killers -rikollisjärjestöjen liittouduttua. United Brotherhoodia johtaa kuusihenkinen neuvosto, jossa on kaksi edustajaa kustakin jengistä.
Keskusrikospoliisin mukaan United Brotherhood on erittäin vahva ryhmittymä. Keväällä 2010 KRP arvioi, että United Brotherhood on 60–70 jäsenellään Suomen kolmen suurimman jengin joukossa ja rikoskomisario Jouko Ikosen mukaan ”keskimäärin United Brotherhood on jäsenkuntansa perusteella rikollisin ryhmä, mitä Suomessa on”.

Myöhempi historia

Jengin entisiin johtohahmoihin kuului Keijo Vilhunen eli "Keke", joka myöhemmin osoittautui Helsingin huumepoliisin tärkeimmäksi tiedottajaksi eli ilmiantajaksi. Moni onkin ihmetellyt kuinka kyseisen jengin johtohahmoihin kuulunut Keijo Vilhunen pystyi vuosia toimimaan alamailmassa täysin "vapaasti" poliisin silmien alla. Poliisin tietolähteenä Keijo Vilhunen sai rikollispiireissä tehdä käytännössä mitä halusi. Jari Aarnio oli Keijo Vilhusen yhteyshenkilö Helsingin huumepoliisissa.
Saatuaan häädön Pähkinärinteestä ryhmittymä siirsi kerhotilansa Turun Hakakadulle Nummen kaupunginosaan. Kerhon toimitilat Tuusulassa sijaitsivat VP Vihannespörssi -yhtiön vuokraamassa ja Lokapojat-yhtiön omistamassa kiinteistössä. Poliisin käsityksen mukaan United Brotherhoodin "torpedoina" toimineet kaksi jäsentä uhkailivat väkivallalla Lokapojat-yhtiön ympäristörikoskäsittelyn avaintodistajaa.
United Brotherhoodilla on tiukat säännöt. Nämä kieltävät mm. jäsenten keskinäiset tappelut ja riidan haastamisen muiden "firmojen" kanssa. Säännön rikkomisesta järjestö määrää joko sakkoa, sakinhivutusta tai jengistä erottamisen.
Huhtikuussa 2019 Lännen Median saamien viranomaistietojen mukaan United Brotherhood värvää, painostaa ja kiristää vankiloissa. Tämän takia huumekauppa ja pahoinpitelyt ovat lisääntyneet vankiloissa.